รัฐบาลไทย-ข่าวทำเนียบรัฐบาล-ปลัดกระทรวงมหาดไทยร่วมลงพื้นที่ตรวจราชการกับนายกรัฐมนตรี ณ จังหวัดสมุทรสงคราม
วันพุธที่ 2 ธันวาคม 2563
ปลัดกระทรวงมหาดไทยร่วมลงพื้นที่ตรวจราชการกับนายกรัฐมนตรี ณ จังหวัดสมุทรสงคราม
ปลัดกระทรวงมหาดไทยร่วมลงพื้นที่ตรวจราชการกับนายกรัฐมนตรี ณ จังหวัดสมุทรสงคราม
วันนี้ (2 ธันวาคม 2563) เวลา 08.30 น. พลเอกประยุทธ์ จันทร์โอชา นายกรัฐมนตรี นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์พร้อมด้วยนายฉัตรชัย พรหมเลิศ ปลัดกระทรวงมหาดไทย นายธนาคม จงจิระ อธิบดีกรมการปกครอง นายสุทธิพงษ์ จุลเจริญ อธิบดีกรมพัฒนาชุมชน นายพรพจน์ เพ็ญพาส อธิบดีกรมโยธาธิการและผังเมือง และผู้บริหารระดับสูงของกระทรวงมหาดไทย ลงพื้นที่ตรวจราชการ ณ กลุ่มวิสาหกิจชุมชนริมคลองโฮมสเตย์หมู่ที่ 6 ต.บ้านปรก อ.เมือง และหมู่บ้านเศรษฐกิจพอเพียงบ้านคลองวัว ต.เหมืองใหม่ อ.อัมพวา จ.สมุทรสงคราม โดยมีนายชรัส บุญณสะ ผู้ว่าราชการจังหวัดสมุทรสงคราม ให้การต้อนรับเเละกล่าวรายงาน
พลเอกประยุทธ์ จันทร์โอชา นายกรัฐมนตรี กล่าวว่า ผมมีความสุขและเคยชินกับการอยู่บ้านในสวนทําให้หวนรู้สึกถึงบรรยากาศเก่า ๆ และผมดีใจที่ได้เห็นพี่น้องประชาชนในพื้นที่มีความสุขกับวิถีชีวิตแบบดั้งเดิม ขอให้รักษาวิถีชีวิตเเบบนี้ไว้ ให้รักบ้าน รักชุมชน และผมรู้สึกชื่นชมที่ชุมชนนี้ สามารถนํานโยบายของรัฐบาลที่ส่งมายังกระทรวงมหาดไทยสู่การปฏิบัติและขับเคลื่อนในพื้นที่ได้ผลจริงและเป็นรูปธรรม ทั้งนี้ขอให้พัฒนาต่อยอดศักยภาพเดิมที่เป็นวิถีชุมชน เพราะคนต่างชาติชอบการท่องเที่ยวที่มีวิถีชีวิต โฮมสเตย์แห่งนี้จึงเป็นหนึ่งในเป้าหมายของนักท่องเที่ยวทั้งในไทยเเละต่างชาติ และในอนาคตผมต้องการจะหยิบของดีในเเต่ละพื้นที่ เข้าสู่ระบบวิสาหกิจชุมชน พร้อมขึ้นบัญชีสินค้า ช่วยให้ผู้ขายและผู้ประกอบการมีระบบซื้อขายเเละจัดจําหน่ายที่เป็นมาตรฐาน ส่วนราชการจะได้สามารถดําเนินการจัดซื้อจัดจ้างอุดหนุนวิสาหกิจชุมชนได้อีกด้วย
นายชรัส บุญณสะ ผู้ว่าราชการจังหวัดสมุทรสงคราม กล่าวว่า จังหวัดสมุทรสงคราม มีประชากรประมาณ 2 แสนคน ส่วนใหญ่ประกอบอาชีพเกษตร และการประมง รายได้เฉลี่ย 1.42 แสนบาท/คน/ปี มีลักษณะพื้นที่มีระบบนิเวศ 3 ระบบทั้ง น้ําจืด น้ํากร่อย และ น้ําเค็ม มีผลไม้ที่มีชื่อเสียง 3 อย่างได้แก่ ลิ้นจี่ ส้มโอ และมะพร้าว นอกจากนี้ ยังเป็นจังหวัดที่มีคลองมากที่สุดในประเทศ วิถีชีวิตของคนจังหวัดสมุทรสงครามจึงผูกพันกับสายน้ําและธรรมชาติ จึงเป็นแหล่งท่องเที่ยวเชิงเกษตร และเชิงอนุรักษ์ที่สําคัญของประเทศไทย ซึ่งช่วงก่อนการเเพร่ระบาดของโควิด-19 มีนักท่องเที่ยวปีละ 2 ล้านคน และมีรายได้จากการท่องเที่ยวมากกว่า 3,000 ล้านบาท
จากนั้น ได้ลงพื้นที่หมู่บ้านเศรษฐกิจพอเพียง "อยู่เย็น เป็นสุข" บ้านคลองวัว หมู่ 5 ต.เหมืองใหม่ อ.อัมพวา จ.สมุทรสงคราม ได้นําแนวทางการพัฒนาหมู่บ้าน/ตําบล มาจากการเข้าอบรมวิธีการบริหารจัดการชุมชนของกรมการพัฒนาชุมชน กระทรวงมหาดไทย โดยยึดหลักการทํางานแบบมีส่วนร่วม และใช้แผนพัฒนาชุมชนในการดําเนินการจัดกิจกรรม โดยเริ่มต้นจากกิจกรรม "ลงเเขก ลงคลอง" ให้คนในชุมชนมาช่วยกําจัดยุงลายตามแหล่งน้ํา เพื่อแก้ไขปัญหาไข้เลือดออก ซึ่งต่อจากนั้นได้ริเริ่มกิจกรรมโดยกลุ่มเครือข่ายต่าง ๆ เพื่อสร้างอาชีพ อาทิ กลุ่มอนุรักษ์ฟื้นฟูมะพร้าวครบวงจรตําบลเหมืองใหม่, กลุ่มแปรรูปกล้วยมุก - หอม, กลุ่มแปรรูปผึ้งจิ๋ว (ชันโรง), ครัวเรือนต้นแบบเศรษฐกิจพอเพียง, กลุ่มเย็บกระทงใบตองแห้ง และ ฐานเรียนรู้ว่าวจุฬา สร้างเสริมแหล่งท่องเที่ยวชุมชน จนได้พัฒนาเป็นหมู่บ้านเศรษฐกิจพอเพียงต้นแบบระดับ มั่งมี ศรีสุข เมื่อปี พ.ศ.2553 และได้รับรางวัลพระราชทาน สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี หมู่บ้านเศรษฐกิจพอเพียง อยู่เย็นเป็นสุข ดีเด่น ระดับจังหวัด ซึ่งในปัจจุบันเป็นแหล่งท่องเที่ยว OTOP นวัตวิถีที่มีชื่อเสียงของจังหวัดสมุทรสงคราม